CELEX: 32021D2241
Language: hr
Date: 2021-12-13 00:00:00
Title: Odluka Vijeća (EU) 2021/2241 od 13. prosinca 2021. o sastavu i mandatu Odbora za europski istraživački prostor i inovacije (ERAC)

16.12.2021   
               
               
                  HR
               
               
                  Službeni list Europske unije
               
               
                  L 450/143
               
            
         ODLUKA VIJEĆA (EU) 2021/2241
         od 13. prosinca 2021.
         o sastavu i mandatu Odbora za europski istraživački prostor i inovacije (ERAC)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 179. stavak 1. i članak 240. stavak 3.,
         budući da:
         
                     (1)
                  
                  
                     Rezolucijom Vijeća od 14. siječnja 1974. (1) osnovan je Odbor za znanstvena i tehnička istraživanja (Crest). Ta rezolucija zamijenjena je Rezolucijom Vijeća od 28. rujna 1995. (2), koja je zatim izmijenjena i dopunjena najprije Rezolucijom Vijeća od 28. svibnja 2010. (3), kojom je naziv Crest promijenjen u „Odbor za europski istraživački prostor”, zatim Rezolucijom Vijeća od 30. svibnja 2013. (4), kojom je taj naziv promijenjen u „Odbor za europski istraživački prostor i inovacije” („ERAC”), i potom Zaključcima Vijeća od 1. prosinca 2015. o preispitivanju savjetodavne strukture europskog istraživačkog prostora („EIP”).
                  
               
                     (2)
                  
                  
                     Vijeće je 1. prosinca 2020. usvojilo zaključke o novom europskom istraživačkom prostoru („novi EIP”) u kojima je on definiran kao prostor usredotočen na istraživače, utemeljen na vrijednostima i usmjeren na izvrsnost i učinak te u kojem se istraživačima, znanju i tehnologiji pruža potpora i u kojem se mogu slobodno kretati.
                  
               
                     (3)
                  
                  
                     Vijeće je 26. studenoga 2021. usvojilo zaključke o budućem upravljanju novim EIP-om, u kojima je istaknulo da novi EIP i njegovi prioriteti iziskuju sveobuhvatno preoblikovanje postojećeg upravljanja EIP-om te je potvrdilo da je ERAC zajednički savjetodavni odbor na visokoj razini za stratešku politiku koji pruža rane savjete Vijeću, Komisiji i državama članicama o strateškim pitanjima politike istraživanja i inovacija.
                  
               
                     (4)
                  
                  
                     Vijeće se dogovorilo da će revidirati mandat ERAC-a kako bi se njime uzelo u obzir novo upravljanje EIP-om i članstvo u ERAC-u ograničilo na predstavnike država članica i Komisije s visokom izvršnom razinom odgovornosti za politike istraživanja i inovacija. Vijeće je također prepoznalo dodanu vrijednost supredsjedanja ERAC-om takvih predstavnika država članica i Komisije.
                  
               
                     (5)
                  
                  
                     Mandat ERAC-a trebalo bi stoga revidirati,
                  
               DONIJELO JE OVU ODLUKU:
         
            Članak 1.
            
               1.   Donosi se revidirani mandat Odbora za europski istraživački prostor i inovacije.
            
            
               2.   Tekst revidiranog mandata naveden je u Prilogu.
            
         
         
            Članak 2.
            Ova Odluka stupa na snagu na dan donošenja.
         
         
            Sastavljeno u Bruxellesu 13. prosinca 2021.
            
               
                  Za Vijeće
               
               
                  Predsjednik
               
               J. BORRELL FONTELLES
            
         
         
            (1)  Rezolucija Vijeća od 14. siječnja 1974. o koordinaciji nacionalnih politika i definiciji projekata od zajedničkog interesa za Zajednicu u području znanosti i tehnologije (SL C 7, 29.1.1974., str. 2.).
         
            (2)  Rezolucija Vijeća od 28. rujna 1995. o Crestu (SL C 264, 11.10.1995., str. 4.).
         
            (3)  Rezolucija Vijeća od 28. svibnja 2010. o postignućima u upravljanju europskim istraživačkim prostorom – vidjeti dokument ST 10255/10 na http://register.consilium.europa.eu.
         
            (4)  Rezolucija Vijeća od 30. svibnja 2013. o savjetodavnom radu za europski istraživački prostor - vidjeti dokument ST 10331/13 na http://register.consilium.europa.eu.
      
      
         
            PRILOG
            Mandat Odbora za europski istraživački prostor i inovacije (ERAC)
            ZADAĆE ODBORA
            
               Članak 1.
               
                  1.   Odbor za europski istraživački prostor i inovacije („Odbor”) zajednički je savjetodavni odbor na visokoj razini za stratešku politiku koji pruža rano savjetovanje Vijeću, Komisiji i državama članicama o strateškim pitanjima politike istraživanja i inovacija.
               
               
                  2.   Zadaće Odbora uključuju sljedeće:
                  
                              (a)
                           
                           
                              pružanje savjeta o strateškom političkom smjeru i budućim trendovima za koje je potrebna dorada politika istraživanja i inovacija na razini Unije i na nacionalnoj razini, uključujući regionalnu razinu, među ostalim i o postojećem i sljedećem okvirnom programu Unije u području istraživanja i inovacija te drugim relevantnim inicijativama Unije usmjerenima na istraživanje i inovacije;
                           
                        
                              (b)
                           
                           
                              pokretanje ažuriranjâ programa politike EIP-a pružanjem ranih strateških savjeta, među ostalim, uzimajući u obzir napredak postignut u djelovanjima EIP-a koja su u tijeku;
                           
                        
                              (c)
                           
                           
                              razmatranje novih zahtjeva politike koji ispunjavanju kriterije iz programa politike EIP-a tijekom cijelog razdoblja provedbe tog programa politike i pružanje savjeta o tim zahtjevima;
                           
                        
                              (d)
                           
                           
                              ostvarivanje interakcije s upravljačkim i koordinacijskim strukturama na sličnoj razini u drugim relevantnim područjima politike, kao što su visoko obrazovanje i industrija.
                           
                        
            
            
               Članak 2.
               Odbor daje savjete te izrađuje mišljenja i izvješća na zahtjev Vijeća ili Komisije ili na vlastitu inicijativu.
            
            SASTAV
            
               Članak 3.
               
                  1.   Članovi su Odbora države članice i Komisija („članovi”).
               
               
                  2.   Svaki član imenuje do dva predstavnika u Odbor koji moraju biti predstavnici s visokom izvršnom razinom odgovornosti za politike istraživanja i inovacija.
               
               
                  3.   Član koji ne može prisustvovati sastanku Odbora može imenovati zamjenu za taj sastanak ili delegirati svoje funkcije drugom članu. Supredsjednike i tajništvo Odbora o tome se obavješćuje pisanim putem prije sastanka.
               
            
            PREDSJEDNICI I TAJNIŠTVO
            
               Članak 4.
               
                  1.   Odborom supredsjedaju jedan predstavnik država članica i jedan predstavnik Komisije.
               
               
                  2.   Odbor većinom glasova svojih članova iz redova predstavnika država članica bira supredsjednika. Mandat tog supredsjednika traje tri godine i može se jednom obnoviti.
               
               
                  3.   Država članica čiji je predstavnik imenovan supredsjednikom Odbora i Komisija imaju jednog dodatnog predstavnika u Odboru tijekom mandata supredsjednika.
               
               
                  4.   Supredsjednici nemaju pravo glasa.
               
            
            
               Članak 5.
               Ako jedan od supredsjednika ne može obavljati dužnosti supredsjednika, taj supredsjednik imenuje zamjenika u dogovoru s drugim supredsjednikom.
            
            
               Članak 6.
               Glavno tajništvo Vijeća pruža usluge tajništva Odbora.
            
            POSTUPCI
            
               Članak 7.
               Ako se zatraži glasovanje, mišljenja i izvješća donose se običnom većinom glasova članova. Svaki član ima jedan glas. Odbor izvješćuje o mišljenju manjine izraženom tijekom rasprave ili suprotnim mišljenjima izraženima tijekom rasprave.
            
            
               Članak 8.
               Samo članovi imaju pravo govoriti na sastancima Odbora. Međutim, u iznimnim okolnostima supredsjednici se mogu dogovoriti drukčije.
            
            
               Članak 9.
               Predstavnike zemalja pridruženih Okvirnom programu Unije za istraživanja i inovacije kao i predstavnike relevantnih trećih zemalja, vanjske stručnjake i dionike prema potrebi se može pozvati na relevantne sastanke Odbora u vezi s posebnim točkama dnevnog reda i u skladu s Poslovnikom Vijeća.
            
            
               Članak 10.
               Odbor u odgovarajuće opravdanim slučajevima može posebne zadaće povjeriti privremenim ad hoc radnim skupinama.
            
            
               Članak 11.
               
                  1.   Odbor se saziva dvaput godišnje. Ako to iziskuje situacija, supredsjednici sazivaju i izvanredni sastanak Odbora.
               
               
                  2.   Sastanci Odbora održavaju se obično u Bruxellesu, ali domaćin sastanaka može biti i zemlja koja u tom trenutku predsjeda rotirajućim predsjedništvom Vijećem Europske unije u skladu s Poslovnikom Vijeća.
               
            
            
               Članak 12.
               
                  1.   Odbor ima upravljački odbor. Upravljački odbor čine supredsjednici ERAC-a i po jedan predstavnik svake od država članica aktualnog i narednog trija predsjedništava Vijeća Europske unije.
               
               
                  2.   Upravljački odbor odabire i priprema teme za strateške rasprave Odbora, a prema potrebi mu pomažu ad hoc radne skupine Odbora.
               
            
            
               Članak 13.
               Komisija redovito obavješćuje Odbor o radu Foruma EIP-a.
            
            
               Članak 14.
               Odbor donosi svoje postupovne aranžmane u skladu s Poslovnikom Vijeća.